**Ռոնալդ Լաուդեր** (փետրվարի 26, 1944(1944-02-26), Նյու Յորք, Նյու Յորք, ԱՄՆ), ամերիկացի ձեռնարկատեր, հրեա հասարակական գործիչ, արվեստի կոլեկցիոներ և մարդասեր։ Եղել է Նյու Յորքի Ժամանակակից արվեստի թանգարանի տնօրենների խորհրդի երկարաժամկետ նախագահը։ Լաուդերը Հրեական համաշխարհային վեհաժողովի նախագահն է և Նյու Յորքի Նոր թանգարանի սեփականատերը։ 2012 թվականին ընդգրկվել է Ռուսաստանի հրեական վեհաժողովի նախագահության կազմում։ Ըստ ամերիկյան «Ֆորբս» ամսագրի՝ 2010 թվականին նրա կարողությունը գնահատվում էր 2․6 միլիարդ ԱՄՆ դոլար։

Վաղ կյանք և կրթություն
----------------------

Լաուդերը ծնվել է Նյու Յորքում՝ «Estée Lauder Companies» ամերիկյան ընկերության հիմնադիրներ Ջոզեֆ և Էստե Լաուդերների հրեական ընտանիքում։ Ավագ եղբայրը՝ Լեոնարդ Լաուդերը, ընկերության վարչության նախագահն է։

Ռոնալդ Լաուդերը սովորել է Բրոնքսի բարձրագույն գիտական դպրոցում, ունի Ուորթոնի բիզնես դպրոցի միջազգային բիզնեսի բակալավրի աստիճան։ Սովորել է Փարիզի համալսարանում, ստացել է նաև Բրյուսելի համալսարանի միջազգային բիզնեսի ոլորտի հավաստագիր։

Գործունեություն
---------------

1964 թվականին Լաուդերն սկսել է աշխատել «Estée Lauder» ընկերությունում։ 1984 թվականին դարձել է ԱՄՆ Պաշտպանության նախարարության՝ եվրոպական և ՆԱՏՕ-ի քաղաքականության նախարարի օգնականի տեղակալ։

Երկու տարի անց Ռոնալդ Ռեյգանը նրան նշանակել է Ավստրիայում ԱՄՆ դեսպան։ Այդ պաշտոնը զբաղացրել է մինչև 1987 թվականը։ Պաշտոնավարման ընթացքում Լաուդերն աշխատանքից հեռացրել է դիվանագիտական գործընկեր Ֆելիքս Բլոխին, որը հետագայում հայտնի դարձավ Ռոբերտ Հանսենի գործակալական գործի հետ ունեցած կապով։

1989 թվականին որպես հանրապետական փորձել է դառնալ Նյու Յորքի քաղաքապետ, բայց պարտվել է Ռուդոլֆ Ջուլիանիին։

1998 թվականին Իսրայելի վարչապետ Բենյամին Նեթանյահուն Լաուդերին խնդրել է բանակցություններ սկսել Սիրիայի առաջնորդ Հաֆեզ ալ-Ասադի հետ։ Բանակցությունները շարունակվել են նաև այդ պաշտոնում Էհուդ Բարաքի ընտրվելուց հետո։ Լաուդերը հայտնել է, որ «Հող՝ խաղաղության դիմաց» ընդհանուր համաձայնության շրջանակներում կրկին պայմանավորվածություն է ձեռք բերվել Ասադի կողմից իսրայելցիների հետ փոխզիջումների գնալու պատրաստակամության մասին։ Նրա «Պայմանագիր Իսրայելի և Սիրայի միջև խաղաղության մասին» նախագիծը դարձել է իսրայելասիրիական բանակցությունների կարևոր բաղադրիչ։

Լաուդերի ղեկավարության տակ են գտնվում անշարժ գույքի և զանգվածային լրատվական միջոցների ներդրումներ, այդ թվում՝ «Central European Media Enterprises» ընկերությունը և «Israeli TV»-ն։ 2010 թվականին Լաուդերը հիմնել է «RWL Water, LLC» ընկերությունը։

Հասարակական և բարեգործական գործունեություն
------------------------------------------

Լաուդերը կապված է մի շարք կազմակերպությունների հետ, այդ թվում՝ «Առաջատար ամերիկական հրեական կազմակերպությունների նախագահների կոնֆերենցիա», «Հրեական ազգային հիմնադրամ», «Հրեական համաշխարհային վեհաժողով», «Ջոյնթ», «Հրեական աստվածաբանական սեմինարիա», Բրանդեի համալսարան, Աբրահամի հիմնադրամ և այլն։ Եղբոր հետ հիմնադրել է Ուորթոնի դպրոցի Լաուդերի ինստիտուտը։ Նա եղել է նաև Նյու Յորքի պետական կոմիտեի ֆինանսական նախագահը։

Նախասիրություն
--------------

Ռոնալդ Լաուդերը ավստրիացի նկարիչ Գուստավ Կլիմտի երկրպագուն է և պատանեկան տարիներից հավաքում է նրա ստեղծագործությունները։ Նրա հավաքածուում է գտնվում նաև 2006 թվականին ձեռք բերած «Ադել Բլոխ-Բաուերի դիմանկար I» կտավը։

Ծանոթագրություններ
------------------

* Տեսաձայնային նյութեր Վիքիպահեստում

1. 1 2  Internet Movie Database — 1990.
2. 1 2  RKDartists (նիդերլ.)
3. 1 2  Munzinger Personen (գերմ.)
4. ↑
5. ↑  «Just Who Was Our Envoy to Vienna?». *The New York Times*. 1989 թ․ հուլիսի 27. Վերցված է 2009 թ․ փետրվարի 28-ին.
6. ↑  Sheil, Martin (2018 թ․ հուլիսի 12). «Connecting Elliott Broidy Related Dots — Offshore and On — Some Russian — Some Not». *Medium*. Արխիվացված է օրիգինալից 2021 թ․ փետրվարի 17-ին. Վերցված է 2021 թ․ փետրվարի 16-ին. `{{cite news}}`: More than one of `|accessdate=` and `|access-date=` specified (օգնություն); More than one of `|archivedate=` and `|archive-date=` specified (օգնություն); More than one of `|archiveurl=` and `|archive-url=` specified (օգնություն)
7. ↑  Indyk, Martin (2009). *Innocent Abroad: An Intimate Account of American Peace Diplomacy in the Middle East*. Simon & Schuster.
8. ↑  Der Standard: Klimt, ein Goldesel da wie dort(գերմ.)